P. Hrušovský, podpredseda NR SR: (2001-12-13):
V. Moric, poslanec: Vážený pán predseda, vážení členovia vlády, vážení poslanci, chcel by som upozorniť na jednu vec. Minulý režim v tomto parlamente bol viackrát odsúdený a bol odsúdený za jeho donucovacie princípy a neslobodu, ktorá vládla v našom štáte. Donucovanie sa prejavilo napríklad aj v konfesionálnej oblasti, to znemená, v oblasti cirkvi. Napríklad pravoslávie, ktoré bolo sovietskejšie ako gréckokatolicizmus, preto sa zatvárali kostoly gréckokatolíckej cirkvi alebo sa menili na iné kostoly. A dnes sa situácia znovu opakuje. Všimnite si, že strana maďarskej koalície žiada zvýšenie prostriedkov na reformovanú kresťanskú cirkev. To je kalvínska cirkev. Upozorňujem na to, že nijaká iná cirkev, či už kresťanská, katolícka alebo evanjelická, ale ani Židovská náboženská obec, opakujem, nijaká iná cirkev nežiada, ani nedostala zvýšenie alebo navýšenie zo štátneho rozpočtu. Ale dostala táto cirkev, ktorá je zo všetkých podľa štatistiky na tom naozaj najlepšie z hľadiska finančného. Pýtam sa, čím je výnimočná táto cirkev na Slovensku, že sa jej dostalo toľko finančnej pozornosti. No predsa tým, že viac ako 90% jej veriacich na Slovensku sú obyvatelia Slovenska maďarskej národnosti. Parlament nesúhlasil s navýšením z rozpočtu Matici, prvej a najvýznamnejšej, najvyššej slovenskej kultúrnej inštitúcii, ale súhlasil s tým, aby jedna cirkev bola preferovaná a finančne dotovaná viac ako ostatné. Opakujem a upozorňujem, že národnosti všetky, ale osobitne občania maďarskej národnosti majú v našej vlasti nadštandardné podmienky na svoj rozvoj. Tento príspevok som predniesol v snahe upozorniť, že v našej vlasti sa uprednostňuje všetko, čo je maďarské, vrátane tej cirkvi, ktorú vyznávajú v tomto štáte obyvatelia maďarskej národnosti. Ďakujem vám za pozornosť. J. Migaš, predseda NR SR: Faktické poznámky na vystúpenie pána poslanca Morica - pán poslanec Cuper. Nech sa páči. Uzatváram možnosť prihlásiť sa. J. Cuper, poslanec: Vážený pán predsedajúci, chcem reagovať na vystúpenie pána Morica. Áno, náš pohľad na vec, ktorý nám hovorí, že ide o počínanie vládnej koalície absolútne politicky korupčné, je v tom, že v každom demokratickom a právnom štáte sa prijímajú zákony, ktoré sa vzťahujú na všetkých občanov rovnako. Ale vy ste rozdeľovali podľa zbojníckej cti príspevky jednotlivcom alebo organizáciám alebo inštitúciám, o ktorých si myslíte, že vás budú viac voliť alebo vám vyjdú v ústrety pri voľbách, že vám budú vďační. Ale nikto vám nemôže byť vďačný v tomto štáte za systém politickej korupcie a úplatkárstva, ktorý zavádzate dokonca zákonom o štátnom rozpočte. Každý, aj Najvyšší súd alebo Ústavný súd v každom demokratickom štáte by jednoducho musel takýto zákon, ktorý sa vzťahuje na jednotlivé obce a poväčšine len na inštitúcie národnostnej menšiny maďarskej, jednoducho zrušiť. Pretože je diskriminačný tento zákon voči príslušníkom väčšinového slovenského národa, ktorý do štátneho rozpočtu prispieva oveľa väčšou čiastkou ako 9 % príslušníkov maďarskej národnostnej menšiny, i keď dostávajú neporovnateľne viacej výhod zo štátneho rozpočtu ako príslušníci slovenského národa. Pán predseda, na východe už dávno pochopili, že niektoré ministerstvá rozdeľovali fondy, ktoré pani ministerka zrušila, len po hranicu viedenskej arbitráže. Ďalej sa pán minister Mikloš nedostal. (Ozval sa zvuk časomiery.) J. Migaš, predseda NR SR: Reakcia na faktické poznámky. Pán poslanec Moric, nech sa páči. V. Moric, poslanec: Áno, je to presne tak. Mám naozaj vážne podozrenie, že Strana maďarskej koalície priamo v parlamente vydiera slovenských poslancov, a to aj v oblasti náboženstva, z čoho som zvlášť smutný. Ďakujem. J. Migaš, predseda NR SR: Panie poslankyne, páni poslanci, vyhlasujem rozpravu k tomuto bodu za skončenú. Pán spravodajca, bol tam jeden návrh, pán spravodajca. Vyhlásil som rozpravu za skončenú, tam bol jeden návrh pána poslanca Brňáka.